Tegniese ontleding: FirstRand: Wanneer begin die styging? | Netwerk24
Deur Frans de Klerk en Christelle de Klerk 23 Maart 2020 05:00
FirstRand is ’n Suid-Afrikaanse gediversifiseerde finansiëledienstegroep en bestaan uit ’n aantal konsessies, waaronder FNB, RMB, WesBank, Aldermore en Ashburton Investments.
Sy jongste finansiële resultate vir die tydperk tot einde Desember 2019 het die volgende berig: Die verdienste per aandeel het met 5% gestyg en die netto batewaarde per aandeel met 9%. FNB se gelde- en kommissie-inkomste het met 5% gegroei, hoofsaaklik danksy ’n groter volume in sy digitale en elektroniese kanale. Die sterk toename in versekeringsinkomste was 14%.
Die Marubuzo-kers (erg negatief) wys dat verkopers uit desperaatheid van die aandele verkoop het.
Die watervalformasie (negatief) wys dat die aandeelprys letterlik in duie gestort het. Die voordeel van die watervalformasie is heel dikwels dat die aandeel een of ander tyd steun vind en dan ’n pragtige herstellopie aan die gang sit.
Die neigingverwyderde prysossilator (DPO) is ’n aanwyser wat ontwerp is om die tendense in die prys te verwyder, wat die identifisering van siklusse vergemaklik. Met ander woorde, die DPO meet die verskil tussen ’n prys in die verlede en ’n bewegende gemiddelde. Die DPO word na links verplaas sodat die aanwyser in die pas is met die pieke en dalings in ’n prys.
’n Breek bo die nullyn dui op ’n koop en ’n breek onder die nullyn dui op ’n verkoop.
Daar is nog geen teken van ’n omdraai nie en die bevestiging van optimisme sal eers sigbaar wees wanneer die nullyn in ’n steun verander.
Die eerste teken van tegniese positiwiteit sal bo lyn A (R42,30) sigbaar wees, maar as jy wil wag op die bevestiging van optimisme, wag dan vir lyn B (R45,68) om in ’n steun te verander. Hou in gedagte dat aandele heel dikwels laer kan gaan as wat beleggers verwag en die dag wanneer hulle weer styg, soms verder styg as wat enigeen kan verwag.
Die drie- en agt-dae- bewegende gemiddelde bevestig dat die momentum na onder steeds op kort termyn geld.
Spekulante: Koop of oorweeg ’n langposisie bo lyn A (R42,30) maar gebruik R37,20 as keerverlies om kapitaal te beskerm. Die moontlike teikens na bo is: R44,60; R45,80; R46,80; R47,80; R49,20; en R51.
Medium- tot langtermynbeleggers: Op ’n weekgrafiek sal die eerste teken van sterkte eers bo R48,98 wees. Daar is nog geen teken van ’n omdraai nie.
Meer oor: Fnb